CELEX: 32020D1401
Language: ro
Date: 2020-10-02 00:00:00
Title: Decizia de punere în aplicare (UE) 2020/1401 a Comisiei din 2 octombrie 2020 de acordare a unei derogări temporare de la Directiva 66/401/CEE a Consiliului în ceea ce privește cerințele referitoare la comercializarea semințelor certificate [notificată cu numărul C(2020) 6651] (Text cu relevanță pentru SEE)

6.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 324/35
               
            
         DECIZIA DE PUNERE ÎN APLICARE (UE) 2020/1401 A COMISIEI
         din 2 octombrie 2020
         de acordare a unei derogări temporare de la Directiva 66/401/CEE a Consiliului în ceea ce privește cerințele referitoare la comercializarea semințelor certificate
         
            
               [notificată cu numărul C(2020) 6651]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 66/401/CEE a Consiliului din 14 iunie 1966 privind comercializarea semințelor de plante furajere (1), în special articolul 17 alineatul (1),
         întrucât:
         
                     (1)
                  
                  
                     Din informațiile furnizate Comisiei de către Slovenia rezultă că, din cauza condițiilor meteorologice nefavorabile din perioada de vegetație 2018/2019, cultura de semințe din specia trifoi încarnat (Trifolium incarnatum L.) destinată producției de semințe de bază a fost grav afectată. În consecință, în Slovenia nu au fost disponibile suficiente semințe de bază pentru producția de semințe certificate din prima generație pentru recolta din 2020.
                  
               
                     (2)
                  
                  
                     Alte state membre, care se confruntă parțial cu probleme legate de recoltare, nu au fost în măsură să acopere necesitățile Sloveniei pentru categoria semințelor de bază.
                  
               
                     (3)
                  
                  
                     Având în vedere aceste circumstanțe, apar dificultăți temporare în ceea ce privește aprovizionarea generală cu semințe certificate de trifoi încarnat. Aceste dificultăți nu pot fi depășite în alt mod decât prin autorizarea, pentru o perioadă determinată și sub rezerva stabilirii unei cantități maxime adecvate, a comercializării în Uniune a semințelor certificate de trifoi încarnat din a doua generație produse în Slovenia.
                  
               
                     (4)
                  
                  
                     Prin urmare, prezenta decizie trebuie să autorizeze comercializarea în Uniune a semințelor certificate de trifoi încarnat din a doua generație produse în Slovenia din semințe certificate din prima generație, sub rezerva anumitor condiții și limitări.
                  
               
                     (5)
                  
                  
                     De asemenea, din informațiile furnizate Comisiei de către Slovenia rezultă că este necesară o cantitate totală de 30 de tone de semințe de trifoi încarnat pentru a rezolva aceste dificultăți de aprovizionare în perioada care se încheie la 30 iunie 2021.
                  
               
                     (6)
                  
                  
                     Derogarea nu împiedică aplicarea celorlalte condiții privind comercializarea semințelor certificate de trifoi încarnat, astfel cum sunt prevăzute în Directiva 66/401/CEE.
                  
               
                     (7)
                  
                  
                     Statele membre trebuie să comunice fără întârziere Comisiei și celorlalte state membre cantitățile a căror comercializare au autorizat-o în conformitate cu prezenta decizie, pentru a asigura punerea în aplicare coordonată a acesteia.
                  
               
                     (8)
                  
                  
                     Este necesar ca Slovenia să îndeplinească rolul de coordonator, astfel încât cantitățile totale de semințe comercializate autorizate în conformitate cu prezenta decizie să nu fie mai mari decât cantitatea maximă a cărei comercializare o autorizează.
                  
               
                     (9)
                  
                  
                     Măsurile prevăzute în prezenta decizie sunt în conformitate cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            
               (1)   Comercializarea în Uniune a semințelor certificate de trifoi încarnat (Trifolium incarnatum L.) din a doua generație produse în Slovenia din semințe certificate din prima generație este autorizată pentru o perioadă care se încheie la 30 iunie 2021, sub rezerva condițiilor prevăzute la alineatul (2).
            
            
               (2)   Semințele certificate a căror comercializare este autorizată în temeiul prezentului articol:
               
                           (a)
                        
                        
                           nu trebuie să depășească o cantitate totală de 30 de tone;
                        
                     
                           (b)
                        
                        
                           trebuie să îndeplinească următoarele cerințe:
                           
                                       (i)
                                    
                                    
                                       cerințele aplicabile semințelor certificate din prima generație, prevăzute în anexa II la Directiva 66/401/CEE;
                                    
                                 
                                       (ii)
                                    
                                    
                                       semințele în cauză trebuie să fi fost comercializate pentru prima dată în conformitate cu articolul 3 din prezenta decizie.
                                    
                                 
                     
         
         
            Articolul 2
            Statele membre comunică fără întârziere Comisiei și celorlalte state membre cantitățile a căror comercializare au autorizat-o în conformitate cu prezenta decizie.
         
         
            Articolul 3
            Un furnizor de semințe care dorește să comercializeze semințele menționate la articolul 1 trebuie să solicite autorizația statului membru în care acesta este stabilit sau în care importă. Statul membru în cauză autorizează furnizorul să comercializeze aceste semințe, cu excepția cazurilor în care:
            
                        1.
                     
                     
                        există probe suficiente pentru a pune la îndoială capacitatea furnizorului de a comercializa cantitatea de semințe pentru care a cerut autorizația; sau
                     
                  
                        2.
                     
                     
                        cantitatea totală autorizată pentru a fi comercializată depășește cantitatea maximă prevăzută la articolul 1 alineatul (2) litera (a).
                     
                  
         
            Articolul 4
            
               (1)   Statele membre își acordă reciproc asistență administrativă pentru aplicarea prezentei decizii.
            
            
               (2)   Slovenia îndeplinește rolul de stat membru coordonator în ceea ce privește articolul 1 alineatul (2) litera (a).
            
            
               (3)   Orice stat membru care primește o cerere în temeiul articolului 3 notifică imediat Sloveniei cantitatea indicată în cerere. Slovenia informează fără întârziere statele membre care au efectuat notificarea dacă autorizarea ar duce la depășirea cantității maxime prevăzute la articolul 1 alineatul (2) litera (a).
            
         
         
            Articolul 5
            Prezenta decizie se adresează statelor membre.
         
         
            Adoptată la Bruxelles, 2 octombrie 2020.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO 125, 11.7.1966, p. 2298/66.